b'\n_START_ARTICLE_\nTeratogenost\n_START_PARAGRAPH_\nTeratog\xc3\xa9nost (gr\xc5\xa1ko \xcf\x84\xce\xad\xcf\x81\xe1\xbe\xb0\xcf\x82: t\xc3\xa9ras oziroma \xcf\x84\xce\xad\xcf\x81\xe1\xbe\xb0\xcf\x84\xce\xbf\xcf\x82: t\xc3\xa9ratos - nakaz, po\xc5\xa1ast, spaka) je lastnost neke snovi oziroma drugega dejavnika (npr. sevanja), da povzro\xc4\x8da strukturne, funkcijske, presnovne (metabolne) in vedenjske nepravilnosti pri zarodku oziroma plodu, \xc4\x8de je nose\xc4\x8dnica izpostavljena takemu dejavniku. Pojem se uporablja tudi za nepravilnosti v razvoju \xc5\xbeivali in rastlin._NEWLINE_\xc4\x8clove\xc5\xa1ki zarodki in plodi so ob\xc4\x8dutljivi na delovanje teratogenih dejavnikov zlasti med 3. in 8. tednom po oploditvi._NEWLINE_V glavnem delimo teratogene dejavnike na genetske dejavnike ter dejavnike iz okolja, ki so lahko kemi\xc4\x8dne snovi, virusi in ionizirajo\xc4\x8da sevanja. Teratogeni obeh skupin lahko delujejo vsak zase ali pa v medsebojni interakciji.\n_START_SECTION_\nZgodovina\n_START_PARAGRAPH_\nPrvi znani primeri o otrocih s prirojenimi okvarami in nepravilnostmi v obliki spisov, kipov in slik izhajajo \xc5\xa1e iz \xc4\x8dasa Anti\xc4\x8dne Gr\xc4\x8dije, verjetno pa \xc5\xa1e prej, tj. iz \xc4\x8dasov Babilonije, glede na zbirko omenskih spisov, znanih pod imenom Summa izbu, ki opisujejo nenavadna rojstva ter razvojne nepravilnosti pri ljudeh in \xc5\xbeivalih. Prvi ve\xc4\x8dji razcvet je teratologija do\xc5\xbeivela leta 1941, ko je Norman Gregg, avstralski oftalmolog, opisal virus rde\xc4\x8dk kot nevaren teratogen: mnoge \xc5\xbeenske, ki so v nose\xc4\x8dnosti prebolele rde\xc4\x8dke, so rodile otroke z razli\xc4\x8dnimi nepravilnostmi o\xc4\x8di, u\xc5\xa1es in srca. Konec 50-ih let je pri\xc5\xa1lo v Nem\xc4\x8diji do sprva nepojasnljivega porasta deformacij pri novorojencih (okoli 10.000 primerov), kot je fokomelija, pri kateri se ne razvijejo proksimalni deli udov. Kasneje so raziskovalci v Nem\xc4\x8diji, Zdru\xc5\xbeenem kraljestvu in Avstraliji neodvisno odkrili, da je talidomid, u\xc4\x8dinkovina s pomirjevalnim in uspavalnim delovanjem, vzrok za te deformacije. Talidomid tako predstavlja zgodovinsko prelomnico glede razumevanja zdravil v vlogi teratogenov.\n_START_SECTION_\nVoja\xc5\xa1ka uporaba teratogenov\n_START_PARAGRAPH_\nV zgodovini vojskovanja uporaba teratogenov nikoli ni bila namerna, tj. morebitni opa\xc5\xbeeni teratogeni u\xc4\x8dinki so bili pravzaprav\xc2\xa0\xc2\xbbstranski u\xc4\x8dinki\xc2\xab\xc2\xa0uporabe oro\xc5\xbeij za mno\xc5\xbei\xc4\x8dno uni\xc4\x8devanje._NEWLINE_Oboro\xc5\xbeene sile ZDA so v Vietnamski vojni uporabljale razli\xc4\x8dne zvrsti kemi\xc4\x8dnega oro\xc5\xbeja. Med bolj znane spadajo tudi t. i.\xc2\xa0\xc2\xbbmavri\xc4\x8dni herbicidi\xc2\xab, med katerimi je bil najbolj mno\xc5\xbei\xc4\x8dno uporabljen Agent Orange, kodno ime za herbicid in defoliant, sestavljen iz me\xc5\xa1anice 2,4-diklorofenoksiocetne kisline in 2,4,5-triklorofenoksiocetne kisline. Prvotni namen uporabe herbicidov je bil uni\xc4\x8denje rastlinskega dela ekosistema, posledi\xc4\x8dno pa uni\xc4\x8denje pridelave hrane in/ali d\xc5\xbeungle, ki je Vietkongovskim gverilcem nudila u\xc4\x8dinkovito skrivali\xc5\xa1\xc4\x8de pred letalskimi napadi. Izkazalo se je, da ima omenjeni herbicid smrtonosen in mo\xc4\x8den teratogeni u\xc4\x8dinek na ljudi in \xc5\xbeivali: po nekaterih podatkih naj bi med pribli\xc5\xbeno 5.000.000 izpostavljenih Vietnamcev za posledicami zastrupitve umrlo ali bilo po\xc5\xa1kodovanih ve\xc4\x8d kot 400.000 ljudi, ve\xc4\x8d kot 500.000 otrok pa naj bi se rodilo z razli\xc4\x8dnimi razvojnimi okvarami, kot so palatoshiza (razcepljeno nebo), razli\xc4\x8dne oblike du\xc5\xa1evne nerazvitosti, hernije in polidaktilija (prisotnost dodatnih prstov). Metaanaliza 22 vietnamskih in tujih \xc5\xa1tudij je pokazala statisti\xc4\x8dno pomemben porast razvojnih okvar pri izpostavljenosti omenjenemu herbicidu in defoliantu (tj. Agent Orange), porast pa je sorazmeren s trajanjem in intenziteto izpostavljenosti ter koncentracijo dioksinov v krvi in ma\xc5\xa1\xc4\x8devju. Porast razvojnih okvar je opazen predvsem pri potomcih vietnamskih civilistih, medtem ko je porast pri potomcih ameri\xc5\xa1kih veteranov, ki so bili udele\xc5\xbeeni v bojnih akcijah s \xc5\xa1kropljenjem herbicidov, dosti manj\xc5\xa1i, pri ostalih ameri\xc5\xa1kih veteranih pa je celo minimalen. Eden od razlogov za tak\xc5\xa1no razliko je ta, da so med civilisti bili izpostavljeni tako mo\xc5\xa1ki kot \xc5\xbeenske, kar je povzro\xc4\x8dilo mutagene in teratogene u\xc4\x8dinke, medtem ko so bili med veterani izpostavljeni prakti\xc4\x8dno samo mo\xc5\xa1ki, kar je povzro\xc4\x8dilo le mutagene u\xc4\x8dinke._NEWLINE_Znani fizikalni dejavniki v obliki radioaktivnega sevanja so se pokazali zaradi uporabe jedrskega oro\xc5\xbeja in oklepno-prebojne municije iz osiroma\xc5\xa1enega urana, ki povzro\xc4\x8da razcepljeno nebo (palatoshiza) in zgornjo ustnico (heiloshiza), nepravilnosti v razvoju okostja (npr. nagel porast fokomelije v Basri od leta 1990, ko ni bilo nobenega dokumentiranega primera, do 32 primerov v letih 1999-2000), prirojene sr\xc4\x8dne napake in napake v razvoju nevralne cevi, kot sta anencefalija in meningomielokela. Do sedaj sta uporabo municije iz osiroma\xc5\xa1enega urana v oboro\xc5\xbeenih spopadih javno priznali ZDA in Zdru\xc5\xbeeno kraljestvo (zalivska vojna leta 1991, oboro\xc5\xbeeni posegi na podro\xc4\x8dju nekdanje Jugoslavije v letih 1994-5 in 1999 ter ira\xc5\xa1ka vojna leta 2003), vendar naj bi tovrstno municijo posedovalo okoli 20 dr\xc5\xbeav, med drugim tudi Francija, Kitajska, Pakistan in Rusija; ruske oboro\xc5\xbeene sile naj bi domnevno tudi uporabile tovrstno municijo v spopadih v Afganistanu, \xc4\x8ce\xc4\x8deniji in Gruziji.\n_START_SECTION_\nEpidemiologija razvojnih nepravilnosti\n_START_PARAGRAPH_\nPri novorojen\xc4\x8dkih je incidenca ve\xc4\x8djih prirojenih nepravilnosti od 2-3\xc2\xa0%, enaki dele\xc5\xbe nepravilnosti pa odkrijejo pozneje pri otrocih do 5. leta starosti. Manj\xc5\xa1e prirojene nepravilnosti (npr. mikrotija oz. majhni uhlji in pigmentirana podro\xc4\x8dja), ki se pojavijo pri 15\xc2\xa0% vseh novorojen\xc4\x8dkov, niso nevarne ali druga\xc4\x8de \xc5\xa1kodljive za zdravje osebka, vendar so dober pokazatelj (indikator) mo\xc5\xbenih ve\xc4\x8djih nepravilnosti: tako obstaja pri otrocih z eno manj\xc5\xa1o nepravilnostjo okoli 3-odstotna verjetnost, da imajo tudi ve\xc4\x8djo prirojeno nepravilnost, pri otrocih z dvema nepravilnostima pa tudi do 10\xc2\xa0%. Razvojne nepravilnosti se najpogosteje pojavijo na srcu, udih, se\xc4\x8dilih ter osrednjem \xc5\xbeiv\xc4\x8devju._NEWLINE_V dana\xc5\xa1njem \xc4\x8dasu so prirojene nepravilnosti glavni vzrok za smrt novorojen\xc4\x8dkov, saj predstavljajo 21\xc2\xa0% vseh vzrokov smrti. Prirojene nepravilnosti so rasno nediskriminatorne, tj. njihova incidenca ni odvisna od rase (torej ne glede na to, ali je osebek pripadnik bele, \xc4\x8drne ali rumene rase)._NEWLINE_Pri 40\xe2\x80\x9360\xc2\xa0% vseh oseb s prirojenimi nepravilnostmi vzrok ni znan, pri 15\xc2\xa0% so vzrok genetski dejavniki, pri 10\xc2\xa0% okolijski dejavniki, pri 20\xe2\x80\x9325\xc2\xa0% pa je vzrok kombinacija genetskih in okolijskih dejavnikov; v slednjem primeru gre pravzaprav za ve\xc4\x8dfaktorsko poligeno dedovanje oziroma dedovanje po mnogih genih, ki ga modificirajo dejavniki iz okolja.\n_START_SECTION_\nVrste nepravilnosti\n_START_PARAGRAPH_\nMalformacije so tip nepravilnosti, ki nastanejo med razvojem neke strukture, npr. med organogenezo (razvojem organov), tj. med 3. in 8. tednom po oploditvi. Posledica tega je lahko delna ali popolna odsotnost prizadete strukture, lahko pa tudi sprememba v delovanju._NEWLINE_Disrupcije so morfolo\xc5\xa1ke spremembe \xc5\xbee razvitih struktur kot posledica uni\xc4\x8dujo\xc4\x8dih procesov, kot so po\xc5\xa1kodbe \xc5\xbeil zaradi volvulusa, tj. zasuka \xc4\x8drevesja, ki zaradi stisnjenja \xc5\xbeil okvari okrvni obtok in vodi v zaporo pretoka \xc4\x8drevesne vsebine (ileus)._NEWLINE_Deformacije nastanejo kot posledica mehani\xc4\x8dnih sil, ki delujejo na plod dalj\xc5\xa1e \xc4\x8dasovno obdobje. Pogosto vklju\xc4\x8duje mi\xc5\xa1i\xc4\x8dnoskeletni sistem (npr. ekvinovarus oz. deformacija stopala, pri katerem je peta dvignjena in zvrnjena navzven od medialne linije). Po rojstvu (postnatalno) se prizadete dele telesa sicer lahko povrne v normalno stanje (deformacije so torej lahko reverzibilne)._NEWLINE_Sindrom je skupek nepravilnosti (anomalij), ki imajo dolo\xc4\x8den skupni vzrok. V smislu ve\xc4\x8djega \xc5\xa1tevila anomalij predstavlja asociacija podoben pojem, le da gre v tem primeru za pojav dveh ali ve\xc4\x8d anomalij, ki se skupaj pojavljajo bolj pogosto kot pa posami\xc4\x8dno. Primer tega je t. i. asociacija VACTERL, kjer lahko pride do nepravilnosti hrbtenice, anusa, srca, sapnika, po\xc5\xbeiralnika, ledvic in/ali udov (angle\xc5\xa1ko vertebral, anal, cardiac, tracheoesophageal, renal and limb)._NEWLINE_Obstajata \xc5\xa1e dve vrsti razvojnih nepravilnosti, in sicer sekvence, ki so podobne sindromom, vendar je zaporedje nastanka nepravilnosti veliko bolj predvidljivo in natan\xc4\x8dnej\xc5\xa1e (npr. Potterjeva sekvenca, ki nastane zaradi oligohidramnija, tj. premajhne koli\xc4\x8dina plodovnice), ter nepravilnosti razvojnega polja, katerim je skupno anatomsko podro\xc4\x8dje in odgovor na dejavnike, kot sta holoprozencefalija (odsotnost lo\xc4\x8ditve velikih mo\xc5\xbeganov v dve hemisferi) ter lizencefalija (nerazvoj mo\xc5\xbeganskih vijug in brazd); obema je torej skupno nepravilnost razvoja velikih mo\xc5\xbeganov ter npr. odgovor na transplacentalne oku\xc5\xbebe (mati prenese patogene na plod).\n_START_SECTION_\nDejavniki, ki vplivajo na u\xc4\x8dinkovitost teratogenov\n_START_PARAGRAPH_\nPri dovzetnosti osebka za teratogene je pomemben predvsem njegov genotip, poleg tega pa tudi materin genom v smislu presnove zdravil in drog, odpornosti na oku\xc5\xbebe (infekcije) in druge biokemijske procese._NEWLINE_Zarodek ali plod je v razli\xc4\x8dnih obdobjih razli\xc4\x8dno ob\xc4\x8dutljiv na dejavnike okolja. Po\xc5\xa1kodbe v prvih treh tednih razvoja so ve\xc4\x8dinoma smrtne. Najbolj ob\xc4\x8dutljivo obdobje za nastanek prirojenih nepravilnosti je obdobje organogeneze oz. razvoja organov, tj. med 3. in 8. tednom po oploditvi. Kljub temu se lahko nepravilnosti pojavijo tudi pozneje v razvoju, kar pomeni, da nobeno obdobje ni popolnoma varno pred zunanjimi vplivi. Vsak organ ima sicer tudi dolo\xc4\x8deno kriti\xc4\x8dno obdobje ob\xc4\x8dutljivosti: organi, ki se razvijejo prej (kot je srce), so ob\xc4\x8dutljivi prej kot pa tisti, ki se razvijejo pozneje (kot so zunanja spolovila), poleg tega pa imajo zapletenej\xc5\xa1i organi dalj\xc5\xa1e tovrstno obdobje (npr. mo\xc5\xbegani)._NEWLINE_Sami teratogeni prav tako u\xc4\x8dinkujejo v razli\xc4\x8dnih obdobjih razvoja: tako je talidomid u\xc4\x8dinkovit med 4. in 6. tednom, medtem ko je tetraciklin u\xc4\x8dinkovit pozneje. Resnost prirojenih nepravilnosti je odraz koli\xc4\x8dine teratogena in \xc4\x8dasa izpostavitve le-temu.\n_START_SECTION_\nTeratogeni dejavniki\n_START_PARAGRAPH_\nTeratogene dejavnike delimo v glavnem na genetske in okolijske dejavnike. Pri slednjih je potrebno poudariti, da se med teratogene, ki delujejo na \xc4\x8dloveka, pogosto lahko \xc5\xa1teje teratogene, ki delujejo na poskusnih \xc5\xbeivalih, ni pa to nujno. Poleg tega se tudi snovi in druge dejavnike, ki samo zavirajo rast ploda, ne more uvrstiti med teratogene, \xc4\x8de ti ne povzro\xc4\x8dijo neke prenatalne (pred rojstvom) okvare.\n_START_SECTION_\nGenetski dejavniki\n_START_PARAGRAPH_\nPod genetske dejavnike spadajo monogenske bolezni, kot so hemofilija, mi\xc5\xa1i\xc4\x8dna distrofija, cisti\xc4\x8dna fibroza in Lesch-Nyhanov sindrom, ter kromosomske nepravilnosti. Pri slednjih gre lahko za napako v \xc5\xa1tevilu kromosomov, kot so poliploidija, monosomija (npr. Turnerjev sindrom) ter trisomija (npr. Downov sindrom), ali pa za napako v strukturi kromosomov (npr. podvojitve in translokacije); znani primer tovrstne okvare je t. i. ma\xc4\x8dji jok ali cri du chat, sindrom, pri katerem pride do delecije dolo\xc4\x8denega dela 5. kromosoma, kar se izra\xc5\xbea kot du\xc5\xa1evna nerazvitost (mentalna retardacija), mikrocefalija (majhnost glave) in jok, ki je podoben mijavkanju.\n_START_SECTION_\nPatogeni mikrobi\n_START_PARAGRAPH_\nMnogi patogeni mikrobi lahko povzro\xc4\x8dijo prirojene nepravilnosti. V preteklosti je bil nevaren virus rde\xc4\x8dk, vendar je v sodobnem \xc4\x8dasu postal veliko manj nevaren zaradi izbolj\xc5\xa1ave diagnostike. Med znane viruse spadajo citomegalovirus, ki je smrtonosen za plod ali pa povzro\xc4\x8di du\xc5\xa1evno nerazvitost (mentalno retardacijo), bakterija vrste Treponema pallidum (ki sicer povzro\xc4\x8da sifilis) ter pra\xc5\xbeival vrste Toxoplasma gondii (ki sicer povzro\xc4\x8da toksoplazmozo). Slednja se prena\xc5\xa1a preko slabo kuhane hrane, udoma\xc4\x8denih \xc5\xbeivali (\xc5\xa1e posebej ma\xc4\x8dk) ter iztrebkov, pri plodu pa povzro\xc4\x8da razvojne nepravilnosti predvsem na o\xc4\x8deh in mo\xc5\xbeganih, kot so poapnenje (kalcifikacija) mo\xc5\xbeganov, mikrocefalija in psihomotori\xc4\x8dne zapoznelosti. Znani teratogeni mikrobi so \xc5\xa1e virus noric, virus humane imunske pomanjkljivosti (HIV) ter virus herpesa simpleksa._NEWLINE_Ostali virusi, kot so virus hepatitisa B (HBV), virus mumpsa in virus o\xc5\xa1pic, povzro\xc4\x8dajo povi\xc5\xa1ano telesno temperaturo (hipertermijo) in so torej pirogeni\xc4\x8dni. Slednja povzro\xc4\x8da razli\xc4\x8dne nepravilnosti, med drugim anencefalijo (nerazvitost mo\xc5\xbeganov s so\xc4\x8dasno nerazvitostjo mo\xc5\xbeganske lobanje - nevrokranija), spino bifido (odprta nevralna cev), mikroftalmijo (nenormalno majhni zrkli) in du\xc5\xa1evno nerazvitost.\n_START_SECTION_\nFizikalni dejavniki\n_START_PARAGRAPH_\nIonizirajo\xc4\x8de sevanje je mo\xc4\x8dan teratogen in lahko povzro\xc4\x8di katerikoli tip prirojene nepravilnosti glede na odmerek sevanja in stopnjo razvoja med izpostavljenostjo. Znani primer tega izvira \xc5\xa1e iz napada z jedrskim oro\xc5\xbejem na Hiro\xc5\xa1imo in Nagasaki v drugi svetovni vojni, kjer je radioaktivno sevanje povzro\xc4\x8dilo med drugim hude nepravilnosti v razvoju plodov. Nazoren primer je tudi velika porast razvojnih nepravilnosti na obmo\xc4\x8djih, kjer je bil osiroma\xc5\xa1eni uran uporabljen kot oklepno-prebojna municija, kot npr. v Iraku v letih po zalivski vojni. Radiolo\xc5\xa1ki postopki diagnosticiranja, kot je radiografija, sicer ne \xc5\xa1kodujejo samemu zarodku oz. plodu, saj zna\xc5\xa1a ekvivalentna doza manj kot 50 mSv, pra\xc5\xbena vrednost za povzro\xc4\x8denje nepravilnosti pa zna\xc5\xa1a nad 200 mSv; izjeme so le postopki, ki vklju\xc4\x8dujejo vnos radioaktivnih izotopov._NEWLINE_Pogosti fizikalni dejavnik je tudi hipertermija (povi\xc5\xa1ana telesna temperatura), ki jo povzro\xc4\x8dajo \xc5\xbee omenjeni virusi (kot je virus mumpsa), iz istega razloga pa je prav tako nevarna uporaba jacuzzija in savne med nose\xc4\x8dnostjo.\n_START_SECTION_\nDrugi dejavniki\n_START_PARAGRAPH_\nNekatere bolezni matere lahko povzro\xc4\x8dajo prirojene nepravilnosti. Primera tega sta sladkorna bolezen in fenilketonurija. Prav tako je nevarno pomanjkanje dolo\xc4\x8denih hranilnih snovi, kot je pomanjkanje joda, ki je povezano z endemi\xc4\x8dnim kretenizmom, in folne kisline (vitamin B\xe2\x82\x89), ki je povezano z anencefalijo in drugimi okvarami \xc5\xbeiv\xc4\x8devja. Vzrok za pomanjkanje folne kisline je najve\xc4\x8dkrat pomanjkanje listnate zelenjave v prehrani v zimskem \xc4\x8dasu. Pri materah z debelostjo (indeks telesne mase je ve\xc4\x8dji od 30 kg/m\xc2\xb2) obstaja dva- do trikrat ve\xc4\x8dje tveganje za nastanek nepravilnosti. Blage hipoksije (npr. zaradi visoke nadmorske vi\xc5\xa1ine) ne povzro\xc4\x8dijo huj\xc5\xa1ih nepravilnosti, medtem ko vdihovanje visokih koncentracij kisika lahko povzro\xc4\x8di retrolentalno fibroplazijo (razra\xc5\xa1\xc4\x8danje fibroznega tkiva za o\xc4\x8desno le\xc4\x8do, odstop mre\xc5\xbenice in zastoj rasti o\xc4\x8des pri nedono\xc5\xa1en\xc4\x8dkih)._NEWLINE_Tudi o\xc4\x8detje so pomembni pri nastanku nepravilnosti, saj je mo\xc5\xbenost za pojav genetskih dejavnikov ve\xc4\x8dja pri starej\xc5\xa1ih mo\xc5\xa1kih in mo\xc5\xa1kih, mlaj\xc5\xa1ih od 20 let, poleg tega pa se lahko nekateri okolijski teratogeni (npr. te\xc5\xbeke kovine) prenesejo preko semenske teko\xc4\x8dine. Tako so pri otrocih britanskih vojakov, ki so se bojevali v zalivskih vojnah in kjer je bilo uporabljeno strelivo z osiroma\xc5\xa1enim uranom, raziskave pokazale, da se je \xc5\xa1tevilo raznih razvojnih nepravilnosti pove\xc4\x8dalo za pribli\xc5\xbeno 50\xc2\xa0% v primerjavi z otroki, katerih o\xc4\x8detje niso pri\xc5\xa1li v stik z osiroma\xc5\xa1enim uranom oz. niso bili udele\xc5\xbeeni v bitkah, kjer je bilo uporabljeno tovrstno strelivo.\n_START_SECTION_\nMehanizem delovanja teratogenov\n_START_PARAGRAPH_\nTeratogeni (okolijski dejavniki) u\xc4\x8dinkujejo po razli\xc4\x8dnih mehanizmih, kar vklju\xc4\x8duje odsotnost programirane celi\xc4\x8dne smrti oz. apoptoze, motnje v selitvi (migraciji) celic, nezadostno ali preveliko proliferacijo celic (hipo- ali hiperplazija) ter odsotnost dolo\xc4\x8denih receptorjev. Primer slednjega je testikularni feminizirajo\xc4\x8di sindrom (AIS), pri katerem so odsotni receptorji za testosteron, posledica \xc4\x8desar je \xc5\xbeenski fenotip in mo\xc5\xa1ki genotip osebka. Pri teratogenih v obliki zdravil obstaja v glavnem \xc5\xa1est mehanizmov teratogeneze, in sicer antagonizem folatov, disrupcija celic nevralnega grebena, endokrina disrupcija, oksidativni stres, disrupcija o\xc5\xbeilja ter dolo\xc4\x8dena, z encimi ali receptorji posredovana teratogeneza._NEWLINE_Z genetskega vidika mnogo teratogenov u\xc4\x8dinkuje na gene, ki uravnavajo morfogenezo, v splo\xc5\xa1nem torej razvoj oblike in sestave telesa; primer takih genov je skupina genov Hox. Za razliko od mutagenov in karcinogenov, teratogeni v obliki kemi\xc4\x8dnih snovi (kot so zdravila) ne zahtevajo neposrednega stika z dedni materialom za svoje delovanje oz. ne povzro\xc4\x8dajo mutacije ali pove\xc4\x8dujejo \xc5\xa1tevilo mutacij, ampak kve\xc4\x8djemu delujejo epigenetsko, spremenijo izra\xc5\xbeanje genov brez poseganja v strukturo DNK.\n_START_SECTION_\nPreventiva\n_START_PARAGRAPH_\nPomembno se je zavedati, da je mnogo razvojnih nepravilnosti mogo\xc4\x8de prepre\xc4\x8diti. Tako se lahko preko izogibanja alkohola, drog in raznih zdravil znatno zmanj\xc5\xa1a verjetnost za pojav tovrstnih okvar. Po drugi strani se lahko npr. z obogatenjem vode ali kuhinjske soli izognemo pojavu kretenizma, z nadome\xc5\xa1\xc4\x8danjem folne kisline v prehrani pa anencefaliji, spini bifidi ipd. Standardna praksa pri izdaji receptov (tj. pisno navodilo zdravnika lekarnarju, kak\xc5\xa1no zdravilo naj pripravi in/ali izda) je, da se pri \xc5\xbeenskah v rodnem obdobju (\xc5\xa1e posebej pri mlaj\xc5\xa1ih) upo\xc5\xa1teva mo\xc5\xbenost nose\xc4\x8dnosti zaradi teratogenega u\xc4\x8dinka nekaterih zdravil. Primer tega je npr. \xc5\xbee omenjeni izotretinoin, ki se uporablja za zdravljenje aken, ki so prisotne predvsem v \xc4\x8dasu pubertete, v katerem so dekleta \xc5\xbee plodna. V skladu s tem se recepte za taka zdravila izdaja z najve\xc4\x8djo mero previdnosti.\n_START_SECTION_\nTeratogenost pri \xc5\xbeivalih in rastlinah\n_START_PARAGRAPH_\nPri vi\xc5\xa1je razvitih \xc5\xbeivalih se pojavljajo podobni tipi razvojnih nepravilnosti, kot sta alopecija (izpadanje dlak) in sindaktilija (zra\xc5\xa1\xc4\x8denost prstov) pri doma\xc4\x8dem govedu ter atrezija anusa in odsotnost ali prisotnost dodatne ledvice pri veveri\xc4\x8djih opicah, kar se lahko pojavi tudi pri pticah in plazilcih. V primerjavi s \xc4\x8dlovekom je razumevanje razvojnih nepravilnosti sicer dokaj pomanjkljivo, saj so raziskave omejene na posamezne primere laboratorijskih \xc5\xbeivali in \xc5\xbeivali v \xc5\xbeivalskih vrtovih, poleg tega pa se raziskave na laboratorijskih \xc5\xbeivalih omejujejo na nevarnost oz. teratogenost kemi\xc4\x8dnih snovi (najpogosteje zdravil), kar naj bi bil pokazatelj nevarnosti pri \xc4\x8dloveku. Izkazalo se je, da imajo tovrstni poskusi slabo napovedno mo\xc4\x8d, zaradi \xc4\x8desar se porajajo dvomi o njihovi primernosti in uporabnosti za medicino. Zaradi tega so na voljo ali pa so v razvoju alternative poskusom na \xc5\xbeivalih, kot so ra\xc4\x8dunalni\xc5\xa1ko osnovani sistemi in fizikalno-kemijske tehnike ter uporaba celi\xc4\x8dnih in tkivnih kultur._NEWLINE_Tudi pri rastlinah se lahko obravnava teratogenost v dolo\xc4\x8denih mejah. Primera razvojnih nepravilnosti sta strukturna sprememba hermafrodita v enospolni organizem ter pojav pelorije, tj. rastline, ki razvije radialno (aktinomorfno) simetrijo cvetov namesto normalne bilateralne (cigomorfne) simetrije. Obstajajo utemeljeni sumi smotrnosti uporabe pojma teratogenost pri razvojnih anomalijah rastlin, saj obstaja verjetnost, da predstavljajo le-te dejansko morfologijo in funkcijo prednikov, s tem pa so torej spremembe oziroma prehodi med variantami obrnljivi (reverzibilni), po drugi strani pa lahko predstavljajo novi ali bolj kompleksen tip rastline, kar pomeni, da predstavlja\xc2\xa0\xc2\xbbteratogenost\xc2\xab\xc2\xa0v tem primeru napredek (progresijo) in ne nazadovanje (retrogradacijo)._NEWLINE_Nekatere rastline same proizvajajo teratogene snovi kot sekundarne presnovke. Taki primeri so vol\xc4\x8dji bobi (Lupinus) ter rodovi rastlin Veratrum, Conium in Leucaena, ki proizvajajo teratogene alkaloide, kot so anagirin, ciklopamin, mimozin in anabazin. Tako lahko zau\xc5\xbeitje relativno majhnih koli\xc4\x8din vol\xc4\x8djih bobov (tj. ~30\xc2\xa0mg anagirina/kg hrane) privede do prirojene multiple artrogripoze (rigidnosti in deformacije ve\xc4\x8dine sklepov) pri mladi\xc4\x8dih doma\xc4\x8dega goveda. Znane tovrstne rastline so \xc5\xa1e grahovci (Astragalus), tobakovci in rod Trachymene.'